Die eerste stap na finansiële gesondheid en genesing is om jou stres teenoor jouself en ’n ander persoon te erken. Dit help ook om neer te skryf waaroor jy bekommerd is, wat jy nou al doen om die situasie te beredder en wat jy nog kan doen, veral voordat jy met iemand hieroor gaan praat.
Gun jouself tyd om ná ’n werkdag rustig te raak en na te dink oor wat die dag met jou gebeur het. Die regte tyd om oor jou geldsake te begin dink, is wanneer jy reeds ontspanne is. Foto: iStock
Ná ’n lang dag by die werk of met die kinders, jaag ons gewoonlik deur aandete en dan plons ons maklik voor ’n televisieskerm neer. Ons dink ons ontspan, maar ons kop het nog nie kans gehad om behoorlik deur die dag te “werk” nie.
Gaan sit iewers met ’n koppie tee (of ’n glas wyn), of as jy aktief is, gaan ry fiets, klim berg of gaan stap en gee jou kop kans om na te dink oor jou dag.
Waar kon jy ’n verskil maak in iemand se lewe? (Jy kan dit ook kosteloos doen deur ’n opregte kompliment te gee, vir iemand te glimlag of deur geduld te beoefen teenoor kollegas of die winkelklerk as jy inkopies doen.)
Wat kan die dieper rede wees dat ek nie myself lief genoeg het om my eie aftrede of finansiële doelwitte ’n prioriteit te maak nie?
Probeer om vir ’n maand lank van televisie te vas en ander dinge te doen, soos om in die tuin te sit, te lees, musiek te luister, met die honde te gaan stap of met hulle te speel, ’n warm stort te geniet as dit koud is of ’n brief of poskaart te skryf aan iemand met wie jy lanklaas kontak gehad het.
Neem ’n besluit om nie meer goed te koop tensy jou lewe daarvan afhang nie. Jy sal verbaas wees hoeveel minder goed jy nodig het!
Kyk wat jy eet. Ek is ’n groot proteïenliefhebber, maar ek het besluit om dit te verminder en te vervang met meer groente en slaai.
Ek lees onlangs van ’n finansiële beplanner wat vertel dat ’n noodfonds nie belangrik is as jou polisse korrek gestruktureer is of as jy toegang het tot korttermynskuld nie.
My pa was jare gelede siek en ek het sy onderneming ’n maand lank vir hom gaan bestuur. Geen polis op aarde sou dit dek nie, maar my noodfonds het.
Ek verstaan dit is nie vir almal moontlik om 20% tot 30% onder hul inkomste te leef nie, maar ek sien gereeld kliënte wat genoeg verdien om dit eintlik te kan doen.
Charné van der Walt is ’n finansiële raadgewer en belastingpraktisyn. Die artikel is in leketaal geskryf en bevat nie spesifieke of persoonlike raad nie. Sy skryf gereeld vir Sake.
Hierdie artikel is meer gerig op individue, maar as jy ’n onderneming en personeel het, kan jy ook ’n verskil maak in jou werkplek.